Viljandi spordihoone ees poisikeste mängupüstolist välja lastud plastkuul jättis tütart trenni viinud naise lõuale mitmeks päevaks punase laigu.    Viiratsis elav Annika Otsma rääkis, et esmaspäeva õhtupoolikul tundis ta spordihoone uksel näol valusat lööki. Algul oli naisel olnud tunne, justnagu oleks keegi teda kiviga visanud. "Siis aga nägin nelja meetri kaugusel umbes kümneaastasi poisikesi, kellest kahel oli  mängupüstol käes," kirjeldas Otsma juhtunut.    "Päris valus oli. Löök oli tõesti tugev, sest mitu päeva oli sellest lõual punetav laik. Kui kuul oleks silma tulnud, võinuks see isegi suuremat häda teha," arvas naine.    Otsma läks koos abikaasaga poiste juurde ja võttis laskjalt relva ära. Tema sõnul paistis poiss hämmingus ja ehmunud olevat, et keegi talle sellepärast üldse juurde astuda suvatses.    "Ütlesin, et see on tegelikult väga tõsine asi ja nii see ei jää. Küsisime  poisilt kodust telefoninumbrit ja läksime kohale. Ema väitis, et tema ei teadnudki, et ta lapsel selline püstol on, ning palus pojal enam nii mitte teha. Sellega kogu asi piirdus," jutustas kannatanu.    Kuigi Annika Otsma on ka ise lapsevanem, ei mõista ta, kuidas lapsed tulevad selle peale, et minna tänavale võõraid inimesi mängurelvast tulistama. "Miks neile ei selgitata, et inimest ega ka looma ei tohi sihtida? Siin on vist ikka viga meie ühiskonnas. Hea veel, et meil pärisrelvad nii kergelt  laste kätte ei satu nagu Ameerikas."    Kaupluse Mäng ja Kool juhataja Rita Kipp rääkis, et praegu on seal müügil kolme sorti püstoleid, mis plastkuule lennutavad. "On ka nooltega ja lihtsalt pauku tegevaid mängurelvi. Neid ikka tahetakse," selgitas ta.    Eriti nõutud kaubaks muutusid püstolid pärast Iraagi sõja algust.    Nii juhataja kui müüjad kinnitasid, et on püstolit osta soovivatele lastele selgitanud, et nendega ei tohi üksteist sihtida. "Siiski ei saa me milleski  kindlad olla, sest ega keegi tule ju ütlema, et läheb nüüd naabrionu laskma. Pealegi võib lihtsalt kiviga visates palju suuremat häda teha," arvas Kipp.    Üks Mängu ja Kooli müüja, kes oma nime avaldada ei soovinud, ütles, et tema arvates jätavad paljud vanemad kodutöö tegemata.    "Alles hiljuti astus leti äärde üks vanaisa, kes pani mulle ähvardavalt mängurelva nina alla ja küsis, kas siia sisse laskemoona ka müüakse. Kuigi tal lapselast kaasas polnud, istusid sealsamas Lego-nurgas võõrad  lapsed ja nemad jäid küll seda käitumist ammuli sui vaatama," meenutas ta.    Selle üle, kas müügile lastavad mänguasjad on inimestele ohutud, otsustab Tarbijakaitseamet.    Rannar Raba  Sakala